Carcaixent acollirà el 28 d'octubre la V Volta a Peu Contra el Càncer
18 de Octubre de 2017

Carcaixent

Este matí s'ha presentat la V Volta a Peu a Carcaixent Contra el Càncer amb la participació de representants de les principals entitats implicades en l'organització. Així, l’acte ha comptat amb la intervenció de l'alcalde de Carcaixent, Paco Salom; de Conchín Lorente, presidenta de la Junta Local Contra el Càncer de Carcaixent; del Dr. Javier Palau, director gerent de l'Hospital de la Ribera; de la Dra. Teresa Oliver, regidora de Serveis Socials i Sanitat; i d'Andreu Pelufo, del Club d'Atletisme.

Com ha remarcat Conchín Lorente, presidenta de l'AECC-Carcaixent, l'objectiu de la volta és purament benèfic ja que els fons recaptats es destinaran a la Junta Local del Càncer per a la investigació en la lluita contra esta malaltia. A més, esta prova servirà per a conscienciar la població de la incidència del càncer i per a recalcar la importància dels hàbits saludables, com l'exercici físic, per a la seua prevenció.

L’alcalde de Carcaixent, Paco Salom, igual que el gerent de l’Hospital de la Ribera, el Dr. Javier Palau, han volgut posar en relleu que hui per hui hi ha motius per a ser positius en el tractament del càncer. Salom, a més, ha volgut destacar la importància que tenen iniciatives com la volta a peu, ja que «tot i tenir un rerefons agre, se li ha de donar recolzament perquè són un bon exemple de positivisme», per la qual cosa ha animat tota la població perquè es comboie a participar activament de l’ambient festiu de la Volta a Peu.

Per la seua part, la regidora de Serveis Socials i Sanitat, Teresa Oliver, ha destacat que, tot i els avanços mèdics, el paper de les associacions és molt important per a recolzar el malalt i els familiars en moments que són molt durs. Així, els ha agraït la seua tasca per a organitzar iniciatives que mouen tanta gent com la volta peu, i els ha recordat el suport que tenen de l’Ajuntament per continuar desenvolupant la tasca tan important que realitzen.

Esta activitat esportiva està dirigida a totes les persones interessades a participar-hi, independentment del seu sexe i edat ja que el trajecte és molt senzill. L’eixida està prevista a les 11:00 hores al Passeig, i té un recorregut circular amb finalització en el mateix punt. La inscripció per a la Volta a Peu pot realitzar-se pel preu simbòlic de 3 euros a l'Associació Ames de Casa Tyrius, a l'Hospital de la Ribera i a la zona d’eixida, i fins a una hora abans de l'inici.